Ο **Βασίλης Μπορμπόκης** (Σέρρες, 10 Φεβρουαρίου 1969) είναι Έλληνας παλαίμαχος διεθνής ποδοσφαιριστής και νυν προπονητής, ο οποίος αγωνίστηκε στην Ελλάδα και στην Αγγλία κατά τη διάρκεια των δεκαετιών του 1990 και 2000, κυρίως ως αμυντικός. Είναι ο μικρότερος αδερφός του επίσης παλαίμαχου διεθνούς ποδοσφαιριστή Στέφανου Μπορμπόκη.

Καριέρα
-------

### Σε συλλογικό επίπεδο

Ξεκίνησε την καριέρα του στον Απόλλωνα Καλαμαριάς, στον οποίο αγωνίστηκε από το 1987 μέχρι το 1993, όταν και πήρε μεταγραφή στην τότε πρωταθλήτρια Ελλάδας, ΑΕΚ, όπου αγωνίστηκε μέχρι το 1997 πανηγυρίζοντας ένα πρωτάθλημα, δύο κύπελλα και ένα Σούπερ καπ.

Το 1997 πήρε μεταγραφή για τη Σέφιλντ Γιουνάιτεντ που αγωνιζόταν τότε στην Τσάμπιονσιπ και έγινε ένας από τους πρώτους Έλληνες που αγωνίστηκαν στην Αγγλία. Στη Σέφιλντ έμεινε για δύο περιόδους συμπληρώνοντας 55 συμμετοχές και πετυχαίνοντας 4 γκολ, με σημαντικότερη στιγμή του εκεί τη συμμετοχή του στα ημιτελικά του κυπέλλου Αγγλίας το 1998 απέναντι στην Νιούκαστλ. Στον ημιτελικό αυτόν βρέθηκε αντιμέτωπος με έναν ακόμα Έλληνα που αγωνιζόταν στην Αγγλία, τον Νίκο Νταμπίζα που τότε αγωνιζόταν στη Νιούκαστλ.

Το 1999 μεταγράφηκε στην Ντέρμπι Κάουντι που αγωνιζόταν στην Πρέμιερ Λιγκ, καταφέρνοντας να αγωνιστεί στην κορυφαία κατηγορία της Αγγλίας. Στην Ντέρμπι παρέμεινε για έναν χρόνο, όπου αγωνίστηκε σε 16 αγώνες πετυχαίνοντας και ένα γκολ σε αγώνα για το Λιγκ Καπ με αντίπαλο τη Σουόνσι, έχασε όμως τη θέση του βασικού έπειτα από έναν τραυματισμό στο σαγόνι και τον Δεκέμβριο του 2000 επέστρεψε στην Ελλάδα για τον ΠΑΟΚ.

Στον ΠΑΟΚ αγωνίστηκε για δύο περιόδους κατακτώντας στο διάστημα αυτό ένα κύπελλο. Το καλοκαίρι του 2002 επέστρεψε στην ΑΕΚ όπου παρέμεινε δύο χρονιές, διάστημα κατά το οποίο αγωνίστηκε επτά φορές στο Champions League, τρεις στην καλή πορεία της περιόδου 2003-03 και άλλες τέσσερις στη διάρκεια της περιόδου 2003-04.

Την περίοδο 2004-05 ο Μπορμπόκης αγωνίστηκε στην Κύπρο με την Ανόρθωση, με την οποία κατέκτησε το πρωτάθλημα της Κύπρου, αν και είχε εξαιρετικά μικρή παρουσία.

### Στην Εθνική Ελλάδας

Ο Μπορμπόκης έχει αγωνιστεί δύο φορές με την Εθνική Ελλάδας κατά τη διάρκεια του 1998.

Μετά το ποδόσφαιρο
------------------

Το 2009 ανέλαβε υπεύθυνος σκάουτινγκ της ΑΕΚ και τέσσερα χρόνια αργότερα, το 2013 καθήκοντα βοηθού προπονητή στην ΑΕΚ, όντας ο άμεσος συνεργάτης του άλλοτε συμπαίκτη του στον σύλλογο Τραϊανού Δέλλα, παραμένοντας στο πλευρό του σε ολόκληρο το διάστημα της θητείας του στους "κιτρινόμαυρους". Με την παραίτηση του τελευταίου τον Οκτώβριο του 2015 αποχώρησε και ο ίδιος, ακολουθώντας τον στον Ατρόμητο Αθηνών, ξανά ως βοηθός του.

Τίτλοι
------

### Α.Ε.Κ.

* Πρωτάθλημα Ελλάδας (**1 Τίτλος**): 1994
* Κύπελλο Ελλάδας (**2 Τίτλοι**): 1996, 1997
* Super Cup Ελλάδας (**1 Τίτλος**): 1996

### Π.Α.Ο.Κ.

* Κύπελλο Ελλάδας (**1 Τίτλος**): 2001

Παραπομπές
----------

1. ↑  independent.co.uk Football: Shearer's strike breaks the Blades (06-04-1998)
2. ↑  onsports.gr Θυμήθηκαν τον Μπορμπόκη
3. ↑  gazzetta.gr Do you speak English?
4. ↑  sport24.gr Στο Νησί των κορυφαίων!
5. ↑  «Derby County 3 v 1 Swansea City». scfc.co.uk. 22 Σεπτεμβρίου 1999. Αρχειοθετήθηκε από το πρωτότυπο στις 20 Φεβρουαρίου 2012. Ανακτήθηκε στις 27 Φεβρουαρίου 2010.
6. ↑  Το βήμα Τι έχουν τα «έρμα» και γυρίζουν πίσω;
7. ↑  sports.in.gr Ο Βασίλης Μπορμπόκης ακολούθησε τον Μπάγεβιτς στην ΑΕΚ
8. ↑  transfermarkt.co.uk, Borbokis statistics
9. ↑  ΕΠΟ Συμμετοχές, γκολ
10. ↑  Ελευθεροτυπία ΑΕΚ: Ανέλαβαν Δημητριάδης, Μπορμπόκης
11. ↑  sentragoal.gr[*νεκρός σύνδεσμος*] Επιστρέφει ο Μπορμπόκης
12. ↑  Νέος προπονητής ο Τραϊανός Δέλλας, www.atromitosfc.gr[*νεκρός σύνδεσμος*]

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Βασίλης Μπορμπόκης, Αφιέρωμα στο archive.sport.gr
* Η καριέρα του Βασίλη Μπορμπόκη στο national-football-teams
* Το προφίλ του Βασίλη Μπορμπόκη στο transfermarkt